මෙරට ආයෝජන අවස්ථා සොයා බැලීමට ලෝකයේ පිළිගත් ආයතන රැසක නියෝජිතයෝ ලබන මස ශ්‍රී ලංකාවේ සංචාරයක නිරතවීමට නියමිත බව ආයෝජන ප්‍රවර්ධන නියෝජ්‍ය ඇමැති ෆයිසර් මුස්තාපා මහතා පැවැසීය.යුරෝ කොප්ටර්, සෝලා ඩිරෙක්ටි, ටොටල්, අල්ස්ට්‍රොමි, ඩෙගි‍්‍රරිමොන්ටි, ඇස්ටෝන්ටි ඇතුළු ලෝකයේ පිළිගත් ආයතන රැසක නියෝජිතයෝ මෙලෙස සංචාරයක යෙදීමට නියමිත බව හෙතෙම කිවේය.මෙරට ආයෝජන අවස්ථා හඳූනා ගැනීම හා ඊට ලබා දෙන පහසුකම් ඇතුළු අංශ ගනණාවක් පිළිබඳ සාකච්ඡා කිරීම මේ සංචාරයේ මූලික අරමුණ වී ඇති බව ඒ මහතා කියා සිටියේය.ඉකුත්දා (18) සිට (20) වැනිදා දක්වා ප්‍රංශයේ පැවති ආයෝජන ප්‍රවර්ධන සමුළුට සහභාගීවීමෙන් අනතුරුව දිවයිනට පැමිණීමෙන් පසු නියෝජ්‍ය ඇමතිවරයා එසේ ප්‍රකාශ කළේය.සමුළුවට පැමිණි සිටි ලොකයේ පිළිගත් ආයතන රැසක හිමිකරුවන් හා ඉහළ නියෝජිතයන් විශාල සංඛ්‍යාවක් සමඟ තමන් සාකච්ඡා කළ බවත් එහිදී ඔවුන් මෙරට ආයෝජනය කිරීමට කැමැත්ත පළ කළ බවත් ඒ මහතා කියා සිටියේය.තිස් වසරක කුරිරු යුද්ධය අවසන් වී කෙටි කාලයක දී ශ්‍රී ලංකාව ලබා ඇති සංවර්ධනය හා සාමකාමී පරිසරය පිළිබඳ තමන් සමුළුවට එක්ව සිටි පිරිස් දැනුවත් කළ බවද ඇමැතිවරයා කීවේය.මේ වන විටත් ලෝකයේ දැවැන්ත ආයතන රැසක් මෙරට ආයෝජනයන්වල යෙදී සිටින බවත් තවත් රටවල් බොහෝමයක් ආයෝජනයන් කිරීමට අවස්ථාව ඉල්ලා සිටින බව තමා සමුළුවේ දී පෙන්වා දුන් බවත් මුස්තාපා මහතා පැවසීය..